
Тема: “Тылсымлы чәчәк ”
Зурлар төркемендә математикадан  йомгаклау шөгыле

             Максат:10 га хәтле санауларын, зур-кечкенә, тигезлек тамгаларын , мисаллар чишүне, геометрик фигуралар турында белемнәрне,тәртип буенча санауны ныгыту, ел фасылларын, атна көннәрен, тәүлек өлешләрен  кабатлау.
             Бурычлар: Балаларның сорауларга ашыкмыйча җавап бирүләрен, логик фикерләү сәләтләрен үстерү, танып белү активлыкларын тирәнәйтү, унга кадәр санау күнекмәсен үстерү, “бертигез”, “кечкенә”, “зур” тамгасының  мәгънәсен  ныгыту, танып белү, тәртип буенча санауны,сөйләм үстерү, җөмләләрдә сүзләрне яраштырырга һәм дөрес итеп төзергә өйрәтү, физик тәрбия өлкәләрендә белемнәрен тагын да арттыру.
             Җиһазлау: почта белән посылка, хат,  чәчәк таҗлары,  1-10 кадәр саннар, санау наборы, “зур-кечкенә-тигез” тамгаларына бирем карточкалары, сузык авазлары белән бирем карточкалары, туп, кушу-алу гамәленә мисаллар белән алма агачы, геометрик фигуралар, кисеп ябыштыру өчен ак кәгазь, клей, кисточка, алдан әзерләнгән төсле битләр.
          Эшчәнлек барышы.
          1.Оештыру өлеше. Исәнләшү. 
        Балаларга почта белән посылка килүне хәбәр итү.

Балалар кызыксына, кемнән килүен, эчендә нәрсә булуын  сорыйлар. Тәрбияче ачып аннан хат белән чәчәк таҗларын ала. 

-нәрсә бу , балалар? (чәчәк таҗлары)

-кайсы чәчәкнеке? (тылсымлы чәчәк-цветик-семицветик)

- ничә төсе бар? (7) 

- нинди төсләр? (саныйлар)
Хатны укыйлар. “Балалар, миңа ярдәм итегез, таҗлардагы биремнәрне үтәп, чәчәкне җыярга булышыгыз , әле. Женя.»

-кайсы әкияттән бу? 

- ярдәм итәбезме, балалар? (җаваплар)

Чәчәк таҗларына  1 дән алып 7 гә кадәр саннар язылган, тәртип буенча беренче биремне башкаралар.

        Биремне үтәгәннән соң, таҗны тактага ябыштырып куя баралар, биремнәр үтәлеп беткәч, тылсымлы чәчәк барлыкка килергә тиеш.
1 бирем: Саннарны тәртип буенча тезәргә. 
Балалар остәлдәге урыннарыннан саннарны алып,музыкага саннар белән бииләр, музыка туктагач, сан тәртибе буенча тезелеп басалар. Сораулар бирелә:

· 3 санының күршеләрен әйт;

· 7 саныннан соң нинди сан килә;

· 10 алдыннан нинди сан тора;

· 4 бн 6 саны арасында нинди сан тора;

· Кәрим, Айсылу ничәнче тора? Һ.б. сораулар.
Чәчәк таҗын тактага ябыштырып куялар. 
2 биремгә күчәбез. Нинди төсне алабыз? (җаваплар)

2 бирем: “Зур-кечкенә-тигез” тамгаларын дөрес куй.
Балалар өстәлдәге карточкалардагы рәсемнәрне карап, предметларны санап, дөрес тамгаларны куярга тиеш. Эшне башкаргач, тикшереп чыгабыз, үтәлгән биремнең таҗын бер бала ябыштырып куя.
3 бирем.   Сузык авазларны тап. 

Тәрбияче: балалар, нинди сузык авазларны беләсез? (җаваплар) үзегездә шуларны табып,  билгеләп куегыз. Балалар эшли, тикшерәбез. (торле хәрефләр язылган карточкадан балалар сузык авазларны табырга тиеш, аларны кызыл төс белән билгеләп куялар). Таҗны беркетеп куялар.
Тәрбияче: балалар, ничә бирем калды? 

Кайсы таҗны ачабыз? (җаваплар)
4 бирем. Сорауларга җавап бир. 

Балалар түгәрәккә басалар. Тәрбияче туп белән сораулар әйтә, балалар җавап әйтеп тупны кире бирәләр.
· елның кайсы вакыты?

· яз айларын әйт;
· атна көннәрен сана;

· тәүлек нинди өлешләрдән тора;

· бүген атнаның кайсы көне;

· кайсы көннәрдә ял итәбез һ.б.

5 бирем. Геометрик фигуралардан корылма төзе. 
Тәрбияче: балалар, сез нинди геометрик фигуралар беләсез? Алар нинди предметларга ошаган? (җаваплар)

Балалар  остәлдәге геометрик фигуралардан төрле корылма төзиләр (өй, вагон, чыршы һ.б)
Биремне үтәгәч, таҗны ябыштырып куялар.

6 бирем. Агачтагы мисалларны чиш. 

Тактада агач рәсеме, шуңа мисаллар белән җавап язылган. Мисалның туры килгән җавабын табып, алма урынына ябыштырырга кирәк. Балалар бирене эшлиләр.
Тәрбияче: балалар, ничә бирем калды? (җаваплар) Таҗны ябыштырып куялар. 
7 бирем. Чәчәк яса. (кисеп ябыштыру)

Балалар өстәлләрендә алдан бирелгән таҗлардан тылсымлы чәчәк ябыштыралар. 

Биремнәр үтәлеп беткәч, соңгы зур таҗны ябыштырып куялар. Тактада зур тылсымлы чәчәк барлыкка килә. 

Тәрбияче: балалар, түгәрәккә басыгыз, шушы ясалган чәчәкләрне почта белән Женяга җибәрәбез. Ә сезнең нинди теләкләрегез бар, балалар? 
Балалар үзләренең теләкләрен әйтәләр. 

Йомгаклау өлеше. 

Балалар, нинди биремнәр эшләдек?
Сезгә нәрсә бигрәк тә ошады? (җаваплар тыңланыла)

Балаларны мактау.

